Осъдена на смърт за богохулство християнка обжалва присъдата си в Пакистан Автор : news.bg Разглеждането на жалбата на осъдена на смърт за богохулство християнка в Пакистан е отложено , след като един от съдиите отказал да изслуша случая . Съдията цитирал възможен конфликт на интерес в случая с Азия Биби , съобщава Би Би Си . Стотици полицаи били разположени около Върховния съд в столицата Исламабад . Богохулството е особено чувствителен въпрос в Пакистан , като според критиците често се злоупотребява със законите и често те са насочени срещу малцинствата . Миналата година Върховният съд спря смъртното наказание на Биби и й даде възможност да обжалва . Новата дата за изслушването все още не е обявена . Единият от трите съдии , определени да изслушат жалбата , си направи отвод от случая . Обяснява , че е бил съдия по случая на Салман Тасир , свързан с този на Биби . Тасир е бил губернатор на провинция Пенджаб . Той е убит от бодигарда си в Исламабад през 2011 г . , след като говорил за Азия Биби . Азия Биби е първата жена , осъдена на смърт по пакистанските закони за богохулство . Нейният случай е един от най - спорните . Тя е осъдена на смърт чрез обесване през 2010 г . заради обиждане на пророка Мохамед по време на спор с мюсюлманка . Спорът започнал заради чаша вода . Жената отхвърля обвиненията . Хиляди протестираха срещу нея и се заканиха да я убият , ако тя някога бъде освободена - включително имамът в нейното собствено село . Съпругът и четирите й дъщери живеят в нелегалност и споделят , че са получили много смъртни заплахи . През октомври смъртното наказание на Биби бе потвърдено от Висшия съд в провинция Пенджаб , въпреки че не бе насрочена дата . Кореспонденти на медии разказват , че получаването на възможност да обжалва пред Върховния съд е първият лъч надежда за семейството на жената . Адвокатите на Азия Биби твърдят , че процесът и последвалото обжалване във Висшия съд в Пенджаб са били опорочени .